北齋  其一
作者：葉適
朝代：宋

paragraphs: 頻年寄全吳，廨宇雜營保。
前廳久傾壓，後舍岌欹倒。
常因霖雨後，壁壞不容掃。
跳蛙浴漏潴，野穀媚穿杲。
以茲違色養，先還媿親老。
低頭謾商歌，瞪視豁愁抱。
當身良易足，遺後非長道。
幸今脩整畢，楹桷正完好。
晴窗閑晝永，夜榻初凉早。
友朋坐雍雍，燕雀鳴草草。
居室君子後，蓽門固爲寶。
矧伊澤國士，敗棟威塗潦。
繆充使者屬，職思振枯槁。
人之所歆羨，未必天能造。
卷藏姑罷歸，蠹簡說剛浩。